
	У периоду од 13.11. до 21.11.2018.г. у оквиру интеркултуралног програма размене ученика „Разред на разред“, ССШ „Бранко Радичевић“ из Руме, под иницијативом Клуба толеранције у оквиру школе, била је домаћин групи од 11 гимназијалаца и две професорке из Русије, град Слободски. Новостворено пријатељство и жеља да се оно настави резултирали су узвратном посетом. У периоду од 14. до 25. априла 8 ученика „Бранкове“ школе из Руме: Никола Марин, Дејан Сербеџија, Кристина Катић, Марија Андрић, Мирјана Коров, Милица Јоцковић, Стефани Цикота и Зорана Радовић, у пратњи професорица - Наде Павловић и Иване Макевић Чојчић, боравили су у Русији, град Слободски.

	Наша „Руска бајка“ почела је 14. априла у раним јутарњим часовима када смо слетели у Москву и одмах, иако пролеће, осетили чари руске зиме. Упркос ветру и киши желели смо да видимо што више знаменитости. Обишло смо: Храм Христа Спаситеља, Бољшој театар, Кремљ, Црвени трг... Осећали смо се као јунаци неког чувеног руског класика. Чак је и снег почео да веје у право време – баш када смо стигли испред грандиозног Храма Василија Блаженог. Црвени трг и беле пахуље, идеална комбинација! Москва нас је оставила без даха!
	Уморни, али пуни утисака, сместили смо се у воз за наше главно одредиште – град Слободски. Транссибирска железница је прича за себе. Пут дуг 14 сати. Довољно времена да одморимо од напорног првог дана, али и да кроз прозор вагона упијамо дивне пределе  руског пространства док пијуцкамо традиционалне руске чајеве. 
	Кад смо изашли из воза, на станици су нас дочекали сви наши руски пријатељи, са руском и српском заставом, шајкачом и поклонима добродошлице. Наши домаћини били су једнако усхићени као и ми. Први дан искористили смо за обилазак града, дружење и смештање код породица наших домаћина. Наредног дана, добродошлицу нам је пожелела и градоначелница и локални медији. Том приликом увидели смо колики значај руски домаћини придају нашој посети. У оквиру наше презентације, коју смо марљиво припремали још у Србији, представили смо нашу земљу, град, школу и Клуб толеранције. На крају нашег представљања заиграли смо традиционално српско коло. Већ након првих тактова, на подијуму су нам се придружили и руски ђаци и професори, као и ученици из Аустрије, Гватемале и Панаме који су такође у Слободски дошли преко програма размене ученика. Главни разлог нашег доласка у овај руски град био је да видимо како функционише њихово школство и образовни систем. Већи део сваког дана проводили смо у школи на часовима. Говорили смо о руској и српској књижевности, заједничким историјским догађајима, породичним односима, упоређивали правне системе две земље. Заједно смо истраживали космос и биљни и животињски свет на часовим биологије, али су нас на часу народне одбране учили и како се склапа калашњиков. Свакодневно присуствујући настави увидели смо бројне сличности, али и разлике наших школских система. Оно што се нашим ученицима одмах допало јесте што Руси на сваких шест недеља школе имају недељу дана распуста, а и летњи распуст им почиње већ почетком јуна. Међутим, када су чули да је тамо свака субота наставна, нису се више жалили на своје школске дане. Такође, ни строжији кодекс облачења и генерално дужи боравак у школи током дана (имају и по 8 часова), нису ствари  које би наши ученици волели да преузму од својих домаћина. Али, дисциплина која влада на часовима и систем оцењивања јесте нешто што се нама професорима веома свидело. Време после часова проводили смо у заједничким радионицама где смо овладали декупаж техником и правили брошеве од коже и крзна. Обилазили смо музеје и одлазили на излете у природу. Један дана провели смо у Кирову – универзитетском граду четрдесетак километара од Слободског. Како је сваки ученик био смештен у по једној руској породици, са сигурношћу могу рећи да смо упознали руску традицију, културу и обичаје на прави начин. Пријатељство које смо започели у новембру када су Руси били код нас, сада смо продубили и обогатили. 
Десет дана је пролетело.  Опет воз и транссибирска железница. Али овога пута нема нестрпљења и жеље да што пре кренемо. Само дуги загрљаји, тужни погледи и много суза. И обећања... Наша „Руска бајка“ била је прелепа и имала је најлепши могући срећан крај, али утисци који и даље не јењавају ми говоре да ће ово ипак бити трилогија.

